# אתגר קרת

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
אתגר קרת

אתגר קרת (נולד 1967), הוא סופר ישראלי, יליד רמת גן, המתגורר בתל אביב. עיקר יצירתו על סיפורים קצרים, אך הוא עוסק גם בכתיבת תסריטים, מחזות וקומיקס.

כתיבתו של אתגר קרת רזה ונקייה מתיאורים וממליצות, בדרך כלל משולבת עגה ושפה יומיומית. השתלשלות האירועים נגללת בדרך כלל מנקודת מבט של ילד או של משקיף מהצד. על אף שדמויותיו נמצאות בדרך כלל בשולי החברה ונכשלות פעם אחר פעם, ספריו של קרת זוכים להצלחה גדולה ורבים רואים את כתיבתו של קרת כמאפיינת דור שלם של כותבים ישראלים צעירים, ובמיוחד את הספרות אשר נוצרה בישראל במהלך החצי השני של שנות ה-90 של המאה ה-20.

הספר הראשון שפרסם, "צינורות" (1992), כמעט ולא זכה להתייחסות. לאחר מכן, פרסם את "געגועי לקיסינג'ר" ומשזה הצליח, החלו להימכר מהדורות רבות של "צינורות" אשר יצא בעקבות זאת בעטיפה מעודכנת. עקב הצלחתו של אתגר קרת, פרסמו יוצרים צעירים רבים קובצי סיפורים קצרים שניכרו בהם השפעות של אתגר קרת, אך כמעט כולם לא זכו להצלחה כמו זו של קרת. קרת פרסם ספרים נוספים, ביניהם ספרי קומיקס עם רותו מודן ואסף חנוכה. כמו כן, קרת כתב בשלושת העונות הראשונות של החמישייה הקאמרית. בשנת 1993 זכה בפרס ראשון בפסטיבל עכו על "מבצע אנטבה המחזמר" אשר כתב עם יונתן בר גיורא.

הסרט הקצר "מלכה לב אדום" אשר כתב וביים עם רן טל, זכה בפרס האקדמיה הישראלית לקולנוע ובמקום ראשון בפסטיבל מינכן. קרת זכה גם בפרס ראש הממשלה לספרות, ובפרס שר התרבות לקולנוע. בשנת 2000 יצא לאקרנים "משהו טוטאלי" ("טוטאל לוס"), סרט נוסף שקרת חתום על תסריטו יחד עם במאי הסרט גור בנטביץ.

קרת מרצה משנת 1995 בחוג לקולנוע באוניברסיטת תל אביב וסיפורו "צפירה" העוסק בניגודים במציאות הישראלית העכשווית נכלל במסגרת תוכנית הלימודים לבגרות בספרות. רבים מספריו של קרת תורגמו לשפות רבות.

קרת מפרסם מיצירותיו גם באתר "במה חדשה" המהווה במה ליוצרים חדשים, אף שהפך לסופר בעל מוניטין עוד קודם להקמתו של אתר זה. סרטי גמר של יוצרים צעירים רבים מבוססים על סיפוריו של קרת.

קרת הינו בעלה של שירה גפן ולהם ילד.

## [עריכה] ספריו

- "צינורות" (1992): קובץ סיפורים קצרים הכולל, בין היתר, את הסיפורים "יומולדת", "כוכי" ו"צפירה", המשקפים ומבטאים הווי הישראלי, החל מיום הזכרון ועד איומים עקב הלשנה.
- "געגועי לקיסינג'ר" (1994): חמישים סיפורים קצרים.
- "לא באנו ליהנות" (1996) בשיתוף עם רותו מודן.
- "סמטאות הזעם" (1997) בשיתוף אסף חנוכה.
- "הקייטנה של קנלר" (1998): עוסק בהומור בנושאים כמו העולם הבא והתאבדות.
- "אבא בורח עם הקרקס" ספר ילדים בשיתוף רותו מודן.
- "אניהו" (2002): 34 סיפורים קצרים.
- "פיצריה קמיקזה" (2004), ספר קומיקס המבוסס על אחד מסיפורי 'הקייטנה של קנלר' שנכתב על ידי קרת ואוייר על ידי אסף חנוכה.

## [עריכה] לקריאה נוספת

- קריאת אתגר - ניתוח מבחר סיפורי אתגר קרת, מאת מוטי שלגי ורחל סטפק, הוצאת אנקורי, 2002.

## [עריכה] קישורים חיצוניים

- אתגר קרת בבמה חדשה
- העולם הבא על פי אתגר קרת
- אתגר קרת בלקסיקון הספרות העברית החדשה
- אתגר קרת, באתר המכון לתרגום ספרות עברית

מקור: http://he.wikipedia.org../../../%D7%90/%D7%AA/%D7%92/%D7%90%D7%AA%D7%92%D7%A8_%D7%A7%D7%A8%D7%AA.html

קטגוריות: סופרים ישראלים | סופרים עבריים | סגל אוניברסיטת בן גוריון בנגב

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Polski
- Português